**Zápis z rokovania
Rezortnej koordinačnej skupiny Ministerstva školstva, vedy,
výskumu a športu SR pre európske záležitosti**

**Dátum konania:** 23. júl 2019

**Miesto konania:** zasadačka MŠVVŠ SR, Stromová 9, Bratislava

**Prítomní:**  podľa prezenčnej listiny

**Program RKS:**

1.) Zasadnutie májovej Rady EYCS a Rady COMPET 2019: perspektíva, kroky k napĺňaniu odporúčaní prijatých v máji s ohľadom na podmienky v SR;

2.) Závery z RO PRES. Nastupujúce FI PRES: program predsedníctva a jeho strategické priority v oblasti vzdelávania, mládeže, športu, vedy a výskumu;

3.) Národný program rozvoja výchovy a vzdelávania (NPRVV) v kontexte špecifických odporúčaní (CSR) Európskej komisie pre Slovenskú republiku v oblasti vzdelávania, schválených v rámci procesu Európskeho semestra;

4.) Aktuálne informácie z pracovných skupín a výborov od členov RKS za jednotlivé útvary;

5.) Zhrnutie / Rôzne:

- implementácia EU politík v podmienkach SR: nástroje, úlohy a opatrenia, ktorými SR reaguje na návrhy v rámci ostatných predmetných dokumentov Rady EYCS a COMPET (bilancia prebiehajúcich a plánovaných aktivít)

- návrhy nominácie SK experta za oblasť vzdelávania, ktorý sa zúčastní septembrového seminára k budúcnosti ET 2030 (spolupráca na vytvorení pozičného dokumentu SR v kontexte priorít SR a ich implementácie, spolu s uvedením konkrétnych nástrojov).

**Priebeh rokovania:**

Zasadnutie otvorila p. štátna tajomníčka Oľga Nachtmannová, ktorá formát RKS víta a dúfa, že jeho výsledky budú prospešné. Štátna tajomníčka vyzvala na výmenu podnetov a konštruktívny dialóg. Rokovanie ďalej viedol podpredseda RKS, generálny riaditeľ p. Marek Moška. Rokovanie RKS prebiehalo podľa vopred zaslaného programu.

**K bodu 1:**

Na úvod zhrnula p. Eva Brázdilová, tajomníčka RKS, priebeh posledného zasadnutia májovej Rady EYCS (dokumenty, diskusie, smerovanie). K téme sa ďalej vyjadrila p. Jana Lopušná zo Stáleho zastúpenia SR pri Európskej únii. Pripomenula členom RKS, že odporúčania prijaté počas RO PRES boli zavŕšením snahy o jednotný Európsky vzdelávací priestor (EEA), ktorého vízia sa zrodila ešte v roku 2017. Počas trvania RO PRES boli uskutočnené rôzne akcie, ktoré dostali do popredia problematiku vzdelávania a zaoberali sa ňou lídri na najvyššej úrovni (prvý krát v histórii). Hoci odporúčania nemajú právne záväzný charakter, disponujú pomerne veľkou politickou silou, pričom sa už v krátkodobom horizonte počíta s hodnotením ich implementácie. Z tohto hľadiska je efektívne mať k dispozícii sumár už prijatých opatrení, ako aj tých, ktoré sa za rezort plánujú prijať.

Za sekciu vedy a techniky (Rada COMPET) podal informácie p. Patrik Helmich. Zhodnotil, že Rade pre konkurencieschopnosť dominovali tri témy: vesmír, biohospodárstvo a politická diskusia v oblasti výskumu. Prvá téma vníma EÚ ako globálneho hráča v oblasti vesmíru, resp. vesmírnej stratégie, vesmírnej bezpečnosti, problematike vesmírneho odpadu a vesmírneho počasia. Slovensko dané iniciatívy podporuje. Na tému biodiverzity došlo ku podpísaniu deklarácie. Tretia téma riešila ako môže výskum poslúžiť na zvýšenie konkurencieschopnosti EÚ. Slovenská republika akceptuje výskum ako dôležitú tému budúcnosti, avšak rovnako si je vedomá dopadu nových technológií na súčasnú situáciu na trhu práce.

**K bodu 2:**

Riaditeľ odboru európskych vzťahov p. Petrovič zhrnul závery RO PRES, ktoré bolo uskutočňované hlavne s dôrazom na súdržnosť, čo je jedna z hlavných spoločných európskych hodnôt. RO PRES sa venovalo prepájaniu mobility, inklúzie a excelentnosti. Hlavným cieľom bolo pokračovať v rokovaniach o návrhoch, ktoré prispievajú k budovaniu EEA do roku 2025. Dá sa konštatovať, že RO PRES splnilo všetko, čo si predsavzalo (v zmysle prijatých dokumentov a smerovania). Podpredseda RKS p. Moška doplnil, že RO PRES bolo Radou, EP i EK hodnotené vysoko pozitívne.

FI PRES má ambíciu uskutočniť trialógy o Európskom zbore solidarity a dokonca uzatvoriť diskusie o jeho obsahu. FI PRES avizuje prioritu digitálnej agendy a v rámci nej aj prácu s mládežou. Ďalšími prioritami bude posilňovanie celoživotného vzdelávania a vzdelávania orientovaného do budúcnosti. FI PRES pojme predsedníctvo prierezovo, čoho dôkazom sú neštandardné, ale ostatnými ČŠ veľmi pozitívne vnímané stretnutia (napr. v rámci podpory investovania do ľudského kapitálu to bude spoločná diskusia ministrov školstva a ministrov financií na historicky prvom spoločnom zasadnutí Rady EYCS a ECOFIN dňa 8. 11. 2019 v Bruseli).

Z podujatí bude zaujímavou celodenná konferencia na tému Európske univerzity (EUN), v rámci ktorej budú predstavené úspešné konzorciá univerzít z prvého výberového kola. Prakticky zameranú konferenciu uzavrie ministerská večera, v rámci ktorej sa bude diskutovať o ďalších krokoch iniciatívy EUN.

**K bodu 3:**

p. Toman predniesol príspevok k Národnému programu rozvoja výchovy a vzdelávania, ktorý bol schválený v júni 2018 a stanovuje ciele pre vzdelávanie v SR. Najdôležitejšie prijaté opatrenia z neho vyplývajúce: zvyšovanie platov učiteľov (do roku 2027 sa priblížiť k priemeru EÚ), prepojenie vzdelávania a trhu práce, Nový zákon o pedagogických a odborných zamestnancoch (týka sa hlavne atestácií – doteraz atestácia zahŕňala vypracovanie práce, odteraz by sa mala viac zamerať na poznatky uplatniteľné v praxi), nová Akreditačná komisia (jej zriadenie a vymenovanie predsedu).

Intenzívne sa pripravuje zavedenie povinného predprimárneho vzdelávania pre deti vo veku 5 rokov. Z prostriedkov EÚ sa budujú kapacity materských škôl. Cieľom je, aby naplnením povinného predprimárneho vzdelávania neboli z materských škôl nahradené mladšie deti. Údaje o počte vybudovaných miest a potrebe dodatočných miest sa priebežne analyticky vyhodnocujú.

Zvýšila sa motivácia zamestnávateľov a stredných odborných škôl vstúpiť do systému duálneho vzdelávania a to najmä odstránením finančných, administratívnych a organizačných bariér.

Do konca roka 2019 pripraví MŠVVŠ SR aktualizáciu akčných plánov NPRVV na nasledujúce roky. Na podporu implementácie NPRVV spustilo ministerstvo školstva projekt s OECD Národná stratégia zručností a projekt so Svetovou bankou.

MŠVVŠ SR v súčasnosti participuje na príprave revízie výdavkov pre začleňovanie skupín ohrozených chudobou a sociálnym vylúčením. Súčasťou revízie budú opatrenia s dopadom na začleňovanie skupín ohrozených chudobou a sociálnym vylúčením v oblasti školstva, ktoré schvaľuje vláda SR a sú súčasťou návrhu rozpočtu verejnej správy na roky 2020-2023.

**K bodu 4:**

Prebiehala diskusia na tému implementácie odporúčaní Rady. Účastníci boli vyzvaní popísať problémy s implementáciou odporúčaní (keďže nie sú právne záväzné). Z diskusie vyplynulo, že je potreba širšieho dialógu na úrovni RKS i v rámci jednotlivých útvarov, ktoré majú kompetenciu jednotlivé odporúčania analyzovať. P. Lopušná podporila iniciatívu útvarov, pričom poukázala na fakt, že už počas rokovaní pracovných skupín a výborov majú byť prediskutované všetky pripomienky a postrehy zástupcov SR. Tento prístup pomáha formovať vznikajúce dokumenty už v prvej fáze tvorby, ktorý je kľúčový z hľadiska ostatného smerovania tvorby dokumentu. Takejto výzve bude čeliť aj súčasný rámec ET 2020, ktorý sa zatiaľ teší podpore a už sa začínajú formulovať priority, ktorými sa zadefinuje priestor na zlepšenie – najmä v oblasti inkluzívneho vzdelávania, mobility, prispôsobovania vzdelávacích systémov novým trendom.

Členka RKS, Katarína Deáková otvorila diskusiu na tému „pozitívne/negatívne“ dopady niektorých tém a dokumentov Rady. Súhlasí, aby v odporúčaniach k téme digitalizácie rezonovali aj negatívne dopady digitalizácie, ktoré zahŕňajú internetové obťažovanie, digitálnu závislosť, kyberšikanu a ostatné. MŠVVŠ SR môže uviesť konkrétne príklady (analýzy, štatistiky a výsledky prieskumov). Takéto výstupy by mohli byť prínosom aj pre zasadnutia na úrovni ČŠ v Bruseli.

**K bodu 5:**

p. Ľubica Gállová zo ŠIOV dala do pozornosti Európsky týždeň odborných zručností, ktorý je iniciatívou Európskej komisie od roku 2016. Jej zámerom je zvýšiť kvalitu a atraktívnosť odborného vzdelávania a prípravy (OVP) s cieľom podporiť kvalitné zručnosti a pracovné miesta. Zahŕňa podujatia v zúčastnených krajinách v celej Európe, ktoré sa konajú na miestnej, regionálnej, národnej alebo európskej úrovni. Informácie o Európskom týždni odborných zručností nájdu členovia rks na stránke ŠIOV <http://siov.sk/4-zaujimavosti-ktore-ste-mozno-nevedeli-o-europskom-tyzdni-odbornych-zrucnosti/> a na platforme EPALE.

O návrhu na výber experta za oblasť vzdelávania, ktorý sa má zúčastniť septembrového seminára k budúcnosti ET 2030 sa ešte rokuje na úrovni stálych zastúpení v Bruseli a preto sa tento bod RKS ešte odkladá.

Vypracovala: tajomníčka RKS, Mgr. Eva Brázdilová

Schválil: podpredseda RKS, generálny riaditeľ SMSEZ, PhDr. Marek Moška